ตุ๊ก ตุ๊ก ยะลา "ทำความดี ถวายแม่ของแผ่นดิน" บริการประชาชน ฟรี 1 วัน
"วันแม่แห่งชาติ" จิตอาส ตุ๊ก ตุ๊ก ยะลา ร่วมกันทำความดี ให้บริการรับ-ส่ง ประชาชน ฟรี ถวายแม่ของแผ่นดิน
 
วันนี้ (12 ส.ค. 60) กลุ่มคนขับรถตุ๊กๆ จังหวัดยะลา จากสหกรณ์เดินรถยะลา จำกัด จำนวน 15 คัน ทั้งรถสีน้ำเงินและสีแดง ได้ออกให้บริการรับ-ส่ง ประชาชนภายในเขตเทศบาลนครยะลา ฟรี 1 วัน ในกิจกรรม "จิตอาสา ทำดีเพื่อแม่ 12 สิงหา" ซึ่งกลุ่มสหกรณ์เดินรถยะลา จำกัด จัดขึ้นเพื่อเฉลิมพระเกียรติ เนื่องในโอกาสมหามงคลเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ทรงเจริญพระชนมพรรษา 85 พรรษา 12 สิงหาคม 2560 ทั้งนี้เพื่อให้พสกนิกรชาวไทยได้ร่วมตั้งปณิธานทำความดี และกระทำความดีเพื่อประโยชน์ต่อตนเอง ครอบครัว และประเทศชาติ ถวายเป็นพระราชกุศล แด่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9
 
โดยวันนี้ รถตุ๊กๆ ทุกคัน ก็จะติดป้ายทำดีเพื่อแม่ 12 สิงหา พร้อมกับติดธงสัญลักษณ์ และธงชาติไว้ที่รถ เพื่อให้ประชาชนได้สังเกตและเรียกใช้บริการโดยสาร ฟรี โดยไม่ต้องจ่ายเงิน ซึ่งกิจกรรมนี้ก็จะจัดตลอดทั้งวันไปจนถึงเวลา 19.00 น.

นายสุจิตร รัตนากรณ์พิพัฒน์ รองประธานสหกรณ์เดินรถยะลา จำกัด กล่าวว่า วันนี้ ตนเองและเพื่อนๆ สมาชิกคนขับตุ๊กๆ ของสหกรณ์เดินรถยะลา จำกัด ได้ร่วมกันเป็นจิตอาสา ทำดีเพื่อแม่ โดยขับรถรับ-ส่ง ให้บริการประชาชน ฟรี 1 วัน เพื่อตอบแทนแม่ของแผ่นดิน ในวันแม่แห่งชาติ 12 สิงหา เป็นสิ่งที่ตนเองและเพื่อนๆ ภาคภูมิใจมาก และไม่รู้สึกเหน็ดเหนื่อยที่จะได้ทำดีเพื่อแม่ และจะขอทำความดีเป็นจิตอาสาตลอดไป สำหรับการเป็นจิตอาสา ทุกคนก็สามารถทำได้ เพื่อแม่แห่งชาติ รวมทั้งทำความดี เพื่อแม่ของตนเอง ด้วย

ขณะที่ชาวบ้านซึ่งได้ใช้บริการโดยสารรถ ฟรี ต่างกล่าวว่า รู้สึกดีใจที่จังหวัดยะลา มีกลุ่มจิตอาสา ทำดีเพื่อแม่ เช่นนี้ ทำให้ประชาชนทั้งในพื้นที่เขตเทศบาลนครยะลา ได้นั่งรถ ฟรี และรู้สึกประทับใจ กลุ่มคนขับรถตุ๊กๆ ยะลา มาก บริการดี และยังมีน้ำแจกให้กับประชาชนอีกด้วย